Pe 5 iunie, elevii și profesorii din România vor avea zi liberă, cu ocazia celebrării Ziua Învățătorului 2024, în premieră la nivel național, după marea grevă a profesorilor, conform noului contract colectiv de muncă (CCM) la nivel de sector – Învățământ, prin care s-a încheiat greva generală din Educație și care a intrat în vigoare pe 6 iulie 2023.
Important de precizat este faptul că ziua nu trebuie recuperată, conform Edupedu.ro.
Doar patru săptămâni de școală au mai rămas până la vacanța de vară.
Elevii clasei a XII-a vor termina anul școlar pe 7 iunie, cei de clasa a VIII-a pe 14 iunie. De asemenea, elevii din învățământul tehnologic și profesional vor termina cursurile pe 28 iunie.
În fiecare an , pe 5 iunie, este sărbătorită Ziua Învăţătorului. Această zi a fost instituită prin Legea nr. 289/2007 şi reprezintă data naşterii lui Gheorghe Lazăr, întemeietorul învăţământului românesc modern.